HOOFARTIKEL: Die mens sal altyd uitreik | Netwerk24
HOOFARTIKEL: Die mens sal altyd uitreik
Dat ons nog vir lank rimpels, en selfs branders wat die asem uitslaan, weens die Covid-19-pandemie gaan beleef, is nie te betwyfel nie.
Ook gaan talle gebruike 'n stille dood sterf of in 'n hernude vorm verskyn.
Buffet-etes kan glo binnekort – vir altyd – iets van die verlede wees. Die gedagte aan honderde mense wat saam om oop kosbakke gesels, en hoes en proes, terwyl hulle boonop dieselfde opskeplepels gebruik, klink in hierdie dae van sosiale afstand na 'n ongehoorde aktiwiteit, self post-Covid-19.
So word verder beweer dat handskud se dae ook getel is en dat baie mense dit ná die pandemie nie meer gaan doen nie. Om van soengroet nie eens te praat nie.
Gratis proehappies in supermarkte gaan glo verdwyn, en so ook "high fives" en lang rye soos wat ons dit geken het.
Selfs in eie huis en haard raak ons al hoe meer afstandelik net vir indien die een wat "dorp toe" was, dalk 'n Covid-spatsel op 'n kledingstuk indra. Ons was onmiddellik hande wanneer ons by die huis instap; begin selfs kosverpakkings met 'n lappie afvee. Ons is al gewoond daaraan om in supermarkte en ander besighede gemaskerd en teen 'n skerm te kommunikeer.
Tog leun ons spontaan nader om na iemand te luister, of mik ons onwillekeurig om verby die skerm te praat, of soms probeer ons nog gemaskerde lippe lees.